Period: Old Babylonian
Genre: Royal Inscription
Transliteration:
<SURFACE>
{d}nanna
en dumu nun
an ku₃-ge dalla e₃
nam-šita a-ra-zu-e geš tuku
lugal-mu-ra
<unk>{d}sin
u₂-a e₂-kur-ra
sipa sag-en₃-tar
e₂-kiš-nu-ŋal₂
lu₂ ni₂-tuku
eš₃ e₂-babbar-ra
me geš-hur
eridu{ki}ga šu du₇-du₇
lu₂ nindaba gu-ul-gu-ul
e₂-ninnu me-en
lagaš{ki} gir₂-su{ki}
ki-bi gi₄-gi₄ me-en
uru{ki} dingir ma-da-bi-ne
šu gibil bi₂-in-ak-a
{d}nanna {d}utu-bi
ki-tuš hun-ga₂ du₁₀ mu-un-ne-ŋal₂-la
nun ni₂ te-ga₂
e₂ lugal-la-na-še₃
zid ti-le-ni-še₃ gub-ba-me-en
u₄ {d}dil-im₂-babbar
gizkim sag₉-ga-ni
igi ma-ni-in-du₈-a
igi nam-til₃-la-ka-ni
mu-ši-in-bar-ra-a
e₂-a-ni du₃-u₃-de₃
ki-bi gi₄-gi₄-de₃
ga₂-a-ar ma-an-dug₄-ga
nam-til₃-mu-še₃
u₃ nam-til₃
ku-du-ur-ma-bu-uk
a-a ugu-ga₂-ke₄
e₂ ša₃ hul₂-la-ka-ni
e₂-temen-ni₂-gur₃-ru
mu-na-du₃
me-te u₆ di kalam-ma-ka
u₄ da-ri₂-še₃ bi₂-in-gub
{d}nanna lugal-mu
za-e-me-en ba-e-a-ak
ga₂-e a-na-mu me-en
nig₂ ak-ak-da-ga₂
{d}nanna en an-na
hu-mu-hul₂-le-en
nam-tar nam-til₃-la bala su₃-ra₂
{geš}gu-za suhuš gi-na
sag-e-eš ha-ma-ab-rig₇-ge

Cuneiform:
<SURFACE>
𒀭𒋀𒆠
𒂗𒌉𒉣
𒀭𒆬𒄀𒈦𒄘𒃼𒌓𒁺
𒉆𒋖𒀀𒊏𒍪𒂊𒄑𒌇
𒈗𒈬𒊏
<unk>𒀭𒌍
𒌑𒀀𒂍𒆳𒊏
𒉺𒇻𒊕𒇷𒋻
𒂍𒆧𒉡𒅅
𒇽𒉎𒌇
𒀊𒂍𒌓𒊏
𒈨𒄑𒄯
𒉣𒆠𒂵𒋗𒌌𒌌
𒇽𒉻𒀭𒈹𒄖𒌌𒄖𒌌
𒂍𒐐𒈨𒂗
𒉢𒁓𒆷𒆠𒄈𒋢𒆠
𒆠𒁉𒄄𒄄𒈨𒂗
𒌷𒆠𒀭𒈠𒁕𒁉𒉈
𒋗𒉋𒉈𒅔𒀝𒀀
𒀭𒋀𒆠𒀭𒌓𒁉
𒆠𒆪𒂠𒂷𒄭𒈬𒌧𒉈𒅅𒆷
𒉣𒉎𒋼𒂷
𒂍𒈗𒆷𒈾𒂠
𒍣𒋾𒇷𒉌𒂠𒁺𒁀𒈨𒂗
𒌓𒀭𒀸𒁽𒌓
𒅆𒁾𒊷𒂵𒉌
𒅆𒈠𒉌𒅔𒂃𒀀
𒅆𒉆𒋾𒆷𒅗𒉌
𒈬𒅆𒅔𒁇𒊏𒀀
𒂍𒀀𒉌𒆕𒅇𒉈
𒆠𒁉𒄄𒄄𒉈
𒂷𒀀𒅈𒈠𒀭𒅗𒂵
𒉆𒋾𒈬𒂠
𒅇𒉆𒋾
𒆪𒁺𒌨𒈠𒁍𒊌
𒀀𒀀𒌋𒅗𒂷𒆤
𒂍𒊮𒄾𒆷𒅗𒉌
𒂍𒋼𒉎𒅍𒊒
𒈬𒈾𒆕
𒈨𒋼𒅆𒂍𒁲𒌧𒈠𒅗
𒌓𒁕𒌷𒂠𒉈𒅔𒁺
𒀭𒋀𒆠𒈗𒈬
𒍝𒂊𒈨𒂗𒁀𒂊𒀀𒀝
𒂷𒂊𒀀𒈾𒈬𒈨𒂗
𒃻𒀝𒀝𒁕𒂷
𒀭𒋀𒆠𒂗𒀭𒈾
𒄷𒈬𒄾𒇷𒂗
𒉆𒋻𒉆𒋾𒆷𒁄𒋤𒁺
𒄑𒄖𒍝𒁼𒄀𒈾
𒊕𒂊𒌍𒄩𒈠𒀊𒉺𒄸𒁺𒄀